title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj dzīvsudrabu izmantot citās fluorescences spuldzēs citādai vispārējai apgaismei un īpašām vajadzībām, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza III pielikumu Eiropas Parlamenta un Padomes Direktīvā 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva), lai to pielāgotu zinātnes un tehnikas attīstībai. Grozījums attiecas uz atbrīvojumu, kas atļauj konkrētiem lietojumiem izmantot dzīvsudrabu fluorescences spuldzēs “citādai vispārējai apgaismei un īpašām vajadzībām”.

               RoHS direktīva ierobežo noteiktu bīstamu vielu izmantošanu elektriskās un elektroniskās iekārtās (EEI), kā noteikts tās 4. pantā. Pašlaik ierobežotas un RoHS direktīvas II pielikumā uzskaitītas ir desmit vielas — svins, dzīvsudrabs, kadmijs, sešvērtīgais hroms, polibrombifenili (PBB), polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti EEI materiāli un detaļas konkrētiem lietojumiem, kas atbrīvoti no 4. panta 1. punktā paredzētajiem vielu lietojuma ierobežojumiem.

               Direktīvas 5. pants paredz III un IV pielikumu pielāgot zinātnes un tehnikas attīstībai, kas var nozīmēt atbrīvojumu piešķiršanu, pagarināšanu un anulēšanu. Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem: i) vielas likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama, ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt lielāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā arī aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Attiecīgā gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Ar atbrīvojumiem saistītu pieteikumu iesniegšanas procedūra ir aprakstīta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi saskaņā ar RoHS direktīvas 5. panta 3. punktu un V pielikumu iesniegtus pieprasījumus
                  3
                piešķirt vai pagarināt atbrīvojumus.

               Pašreizējais III pielikuma 2.b)4) punkta atbrīvojums atļauj dzīvsudrabu izmantot citās fluorescences spuldzēs “citādai vispārējai apgaismei un īpašām vajadzībām” (piem., indukcijas spuldzēs).

               Komisija 2015. gada 15. janvārī saņēma vienu pieteikumu uz šā atbrīvojuma pagarināšanu. Pieteikuma iesniedzējs apgalvoja, ka, ņemot vērā plašu parametru klāstu, kas relevants spuldzēm, uz kurām attiecas 2.b)4) punkta atbrīvojums, piem., forma, garums vai spektrs, šīs spuldzes nevar viegli aizstāt ar gaismas diodēm (LED)
                  4
               . Šis pieteikums tika atjaunināts 2020. gada janvārī, sniedzot lielākoties tādu pašu argumentāciju. Saskaņā ar RoHS direktīvas prasībām (5. panta 5. punkta otrā daļa) atbrīvojums paliek spēkā līdz brīdim, kad Komisija pieņem lēmumu par pagarināšanas pieteikumu.

               Lai pieteikumus uz minētā atbrīvojuma pagarināšanu izvērtētu, Komisija 2015. gada jūnijā sāka pētījumu
                  5
                (tas noslēdzās 2016. gadā) ar mērķi veikt prasīto tehnisko un zinātnisko novērtējumu, un tas ietvēra astoņas nedēļas ilgu apspriešanos ar ieinteresētajām personām tiešsaistē
                  6
               . Papildus minētajam pētījumam, kurā tika novērtēti apjomīgie saņemtie tehniskie un zinātniskie dati un komentāri, kā dokumentēts pētījuma pārskatā, Komisija veica divus komplementārus pētījumus/atjauninājumus, kuros bija iesaistītas arī ieinteresētās personas. 2019. gadā publicētajā pētījumā
                  7
                uzmanība tika veltīta galvenokārt sociālekonomiskajam novērtējumam un aizstājēju pieejamībai, savukārt 2020. gadā tika veikta atjaunināšana
                  8
               , kuras pamatā ir jaunākie dati un modelēšana. Tika publicēti pētījuma un sociālekonomiskā novērtējuma atjauninājumu galīgie pārskati
                  9
                un informētas ieinteresētās personas.

               Lai apkopotu dalībvalstu viedokļus par iecerēto rīcības kursu saskaņā ar izvērtējumu secinājumiem, Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus 5. panta 3.–7. punktā paredzētos pasākumus
                  10
                attiecībā uz atbrīvojumiem no vielas lietojuma ierobežojumiem. Par visām darbībām tika paziņots Padomei un Eiropas Parlamentam.

               Papildu pētījumā ir uzsvērti šeit rezumētie aspekti.

               ·Šis atbrīvojums attiecas uz ļoti dažādām spuldzēm ar dažādām funkcijām.

               ·Dati par tieši to tipu spuldzēm, uz kurām attiecas šis atbrīvojums, pašlaik nav pietiekami, un informācijas par dzīvsudraba aizstāšanu šajā plašajā lietojumu klāstā trūkst. Lai nozarei dotu iespēju sagatavot sīkāku informāciju, kas pamatotu atbrīvojumu konkrētu tipu spuldzēm, kuras aptver jēdziens “citādai vispārējai apgaismei un īpašām vajadzībām”, pašreizējais atbrīvojums būtu jāpagarina uz trim gadiem.

               ·Ir pieejama pietiekama informācija, ka dzīvsudraba aizstāšana divos konkrētos lietojumos, uz kuriem attiecas šis atbrīvojums, proti, i) spuldzes, kas izstaro gaismu ārpus redzamās gaismas spektra, un ii) avārijas spuldzes, nav tehniski realizējama praksē, tāpēc pētījumā ieteikts atbrīvojumu attiecībā uz šiem lietojumiem pagarināt uz maksimālo termiņu, proti, pieciem gadiem.

               Visbeidzot, zinātniskajos un tehniskajos novērtējumos, arī apspriedēs ar ieinteresētajām personām, secināts, ka atbrīvojuma kritēriji attiecībā uz 2.b)4) punkta atbrīvojumu joprojām ir izpildīti, jo uzticami aizstājēji vēl nav pieejami. Izvērtējuma rezultāti turklāt liecina, ka izskatītais atbrīvojums REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti trīs komentāri. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Deleģētā direktīva pagarina Direktīvas 2011/65/ES III pielikuma 2.b)4) punkta atbrīvojumu, kas atļauj dzīvsudrabu izmantot fluorescences spuldzēs “citādai vispārējai apgaismei un īpašām vajadzībām”, nosakot jaunus termiņus, arī noteiktiem precizētiem lietojumiem, uz kuriem minētais atbrīvojums attiecas.

               Komisijas novērtējumā, kas balstīts uz papildu pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunktā noteiktajiem relevantajiem kritērijiem, kas pamato atbrīvojuma pagarināšanu: spuldžu kategorijās, uz kurām attiecas šis atbrīvojums, dzīvsudrabu nav iespējams uzticami aizstāt.

               Kopumā atbrīvojuma nosacījumi ir izpildīti un 2.b)4) ieraksta atbrīvojums ir jāpagarina. Novērtējumā turklāt secināts, ka atbrīvojuma tvērums būtu jāsašaurina, no vienas puses, to attiecinot tikai uz sīkāk precizētiem lietojumiem, un, no otras puses, saīsinot pašreizējā plašā atbrīvojuma termiņu šādi: I) līdz trim gadiem “citādai vispārējai apgaismei un īpašām vajadzībām” domātām spuldzēm un līdz pieciem gadiem II) spuldzēm, kas izstaro gaismu ārpus redzamās gaismas spektra, un III) avārijas spuldzēm.

               Šā atbrīvojuma beigu termiņi ir noteikti saskaņā ar 5. panta 2. punktu (pirmā daļa). Nav paredzams, ka termiņiem būs nelabvēlīga ietekme uz inovāciju.

               Tiesību instruments ir deleģētā direktīva, un tas atbilst pamatā esošajam tiesību aktam, proti, Direktīvai 2011/65/ES, un konkrēti deleģējumam, kas noteikts tās 5. panta 1. punktā un 20. pantā.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu jomā, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un procedūru, kā tās III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko attiecībā uz atbrīvojumu, kurš atļauj dzīvsudrabu izmantot citās fluorescences spuldzēs citādai vispārējai apgaismei un īpašām vajadzībām, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  11
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  12
                Komisija cita starpā piešķīra atbrīvojumu, kas atļauj dzīvsudrabu izmantot citās lineārās fluorescences spuldzēs “citādai vispārējai apgaismei un īpašām vajadzībām” (piem., indukcijas spuldzēs) (“atbrīvojums”) un kas kā 2.b)4) punkta atbrīvojums norādīts Direktīvas 2011/65/ES III pielikumā. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Atbrīvojums attiecas uz neviendabīgu dažādu formu, tehnoloģiju, lietojumu un dažādām vajadzībām izmantojamu spuldžu grupu. Dzīvsudrabs tiek izmantots gāzizlādes caurulē, kas vajadzīga, lai elektroenerģiju pārvērstu gaismā.

               (6)2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, Komisija saņēma pieteikumu uz atbrīvojuma pagarināšanu (“pagarināšanas pieteikums”), kas 2020. gada 20. janvārī tika atjaunināts ar vēl vienu pagarināšanas pieteikumu. Saskaņā ar minētās direktīvas 5. panta 5. punktu atbrīvojums paliek spēkā līdz laikam, kad tiek pieņemts lēmums par pagarināšanas pieteikumu.

               (7)Pagarināšanas pieteikuma izvērtēšanā, kurā tika ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai likvidēšana attiecīgajos lietojumos pašlaik nav tehniski realizējama praksē. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (8)Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  13
                un līdz ar to tajā noteikto vides un veselības aizsardzību nevājina.

               (9)Tāpēc ir lietderīgi atbrīvojumu pagarināt, ņemot vērā vispārējo mērķi atbrīvojumus no ierobežojuma attiecībā uz noteiktiem materiāliem vai detaļām tvēruma un ilguma ziņā ierobežot, lai panāktu, ka bīstamo vielu izmantošana EEI tiek pakāpeniski izbeigta.

               (10)Lai dotu laiku atkārtoti novērtēt bezdzīvsudraba rezerves spuldžu pieejamību attiecībā uz katra veida spuldzēm, kuras aptver šis atbrīvojums, ir lietderīgi atbrīvojumu pagarināt uz ierobežotu termiņu, proti, trim gadiem.  Tomēr attiecībā uz noteiktu kategoriju spuldzēm, proti, spuldzēm, kas izstaro gaismu ārpus redzamās gaismas spektra (jauns III pielikuma apakšieraksts 2(b)(4)-II), un avārijas spuldzēm (jauns III pielikuma apakšieraksts 2(b)(4)-III), ir pietiekama informācija, ka aizstāšana tuvākajos gados nav tehniski realizējama praksē, un minēto kategoriju spuldzēm saskaņā ar Direktīvas 2011/65/ES 5. panta 2. punkta pirmo daļu būtu attaisnojams piecu gadu termiņš. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_2_b__34_/
                  Lighting_Europe/2b4_LE_RoHS_Exemption__Req_Final.pdf
                  .

                     (5)

                        Pētījuma galīgais pārskats ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: no 2015. gada 21. augusta līdz 2015. gada 16. oktobrim,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  ; no 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        OV L 174, 1.7.2011., 88. lpp.

                     (12)

                        Komisijas Lēmums 2010/571/ES (2010. gada 24. septembris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (13)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā 2.b)4) ierakstu aizstāj ar šādu:

                        Atbrīvojums

                        Piemērošanas joma un termiņi

                        “2(b)(4)-I

                        Spuldzes citādai vispārējai apgaismei un īpašām vajadzībām (piem., indukcijas spuldzes): 15 mg

                        Zaudē spēku [PB: trīs gadi pēc deleģētās direktīvas publicēšanas Oficiālajā Vēstnesī]

                        2(b)(4)-II

                        Spuldzes, kas izstaro galvenokārt ultravioletā spektra gaismu: 15 mg

                        Zaudē spēku [PB: pieci gadi pēc deleģētās direktīvas publicēšanas Oficiālajā Vēstnesī]

                        2(b)(4)-III

                        Avārijas spuldzes: 15 mg

                        Zaudē spēku [pieci gadi pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai lineārajās divcokolu luminiscences spuldzēs vispārējai apgaismei

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) III pielikumu, lai to pielāgotu tehnikas un zinātnes attīstībai. Šis grozījums attiecas uz konkrētiem lietojumiem, kuros dzīvsudrabu izmanto lineārajās divcokolu luminiscences spuldzēs vispārējai apgaismei.

               RoHS direktīva ierobežo dažu bīstamu vielu izmantošanu elektriskās un elektroniskās iekārtās (EEI), kā norādīts tās 4. pantā. Pašlaik direktīvas II pielikumā ir uzskaitītas desmit ierobežota lietojuma vielas, un tās ir šādas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). RoHS direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti EEI materiāli un detaļas, kas atbrīvotas no 4. panta 1. punktā paredzētajiem vielu lietojuma ierobežojumiem.

               Direktīvas 5. pantā ir paredzēta III un IV pielikuma pielāgošana zinātnes un tehnikas attīstībai, kas var ietvert atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumi jāiekļauj III un IV pielikumā tikai tad, ja tas nevājina Regulā (EK) Nr. 1907/2006 (REACH)
                  2
                noteikto vides un veselības aizsardzību un tikai ja tie atbilst kādam no turpmāk minētajiem nosacījumiem: i) vielas neizmantošana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu jāņem vērā arī aizstājēju pieejamība un aizstāšanas sociālekonomiskā ietekme. Lēmumos par atbrīvojumu ilgumu jāņem vērā iespējamā negatīvā ietekme uz inovāciju. Vajadzības gadījumā, vērtējot atbrīvojuma vispārējo ietekmi, jāpiemēro pieeja aprites cikla perspektīvā.

               Turklāt 5. panta 1. punktā noteikts, ka, lai iekļautu vai, attiecīgos gadījumos, svītrotu EEI materiālus un detaļas konkrētiem lietojumiem, kas uzskaitīti III un IV pielikumā, Komisijai jāpieņem atsevišķi deleģētie akti. Direktīvas 5. panta 3. punktā un V pielikumā ir aprakstīta ar atbrīvojumiem saistītu pieteikumu iesniegšanas procedūra.

               2.PIRMS AKTA PIEŅEMŠANAS NOTIKUŠĀS APSPRIEŠANĀS

               Pieprasījumus
                  3
                piešķirt vai pagarināt atbrīvojumus Komisija no uzņēmējiem saņem saskaņā ar RoHS direktīvas 5. panta 3. punktu un V pielikumu.

               Pašreizējie III pielikuma 2(a) ieraksti (1)–(5) atļauj dzīvsudraba izmantošanu lineārajās divcokolu luminiscences spuldzēs vispārējai apgaismei, nepārsniedzot šādas vērtības (vienai spuldzei):

               2(a) (1) Trīsjoslu luminofora spuldzes ar normālu ekspluatācijas laiku un caurules diametru < 9 mm (piem., T2): 4 mg;

               2(a) (2) Trīsjoslu luminofora spuldzes ar normālu ekspluatācijas laiku un caurules diametru ≥ 9 mm un ≤ 17 mm (piem., T5): 3 mg;

               2(a) (3) Trīsjoslu luminofora spuldzes ar normālu ekspluatācijas laiku un caurules diametru > 17 mm un ≤ 28 mm (piem., T8): 3,5 mg;

               2(a) (4) Trīsjoslu luminofora spuldzes ar normālu ekspluatācijas laiku un caurules diametru > 28 mm (piem., T12): 3,5 mg;

               2(a) (5) Trīsjoslu luminofora spuldzes ar ilgu ekspluatācijas laiku (≥ 25 000 h): 5 mg.

               Komisija saņēma divus pieteikumus par šā atbrīvojuma pagarināšanu – 2014. gada decembrī un 2015. gada janvārī. Viens no pieteikumiem 2020. gada janvārī tika atjaunināts, pievienojot papildu informāciju. Pieteikuma iesniedzēji būtībā apgalvoja, ka nav pieejami aizstājēji visiem attiecīgajiem lietojumiem. Viens pieteikuma iesniedzējs norādīja, ka, lai gan ES tirgū arvien vairāk kā alternatīva ir pieejamas bezdzīvsudraba gaismas diodes (LED), tās ne vienmēr var kalpot kā pilnībā saderīgs aizstājējs plašajam LFL spuldžu klāstam patērētājiem un profesionāliem galalietotājiem
                  4
               . Līdzīgus apsvērumus pauda arī otrs pieteikuma iesniedzējs
                  5
               .

               Saskaņā ar RoHS direktīvas prasībām (5. panta 5. punkta otrā daļa) atbrīvojums ir spēkā, līdz Komisija pieņem lēmumu par pagarināšanas pieteikumu.

               Lai atbrīvojuma pagarināšanas pieteikumus izvērtētu, Komisija 2015. gada jūnijā sāka pētījumu
                  6
                nepieciešamā tehniskā un zinātniskā novērtējuma veikšanai, kurš tika pabeigts 2016. gadā, kā arī sarīkoja astoņas nedēļas ilgu apspriešanos tiešsaistē ar ieinteresētajām personām
                  7
               . Papildus minētajam pētījumam, kurā novērtēja saņemtos plašos tehniskos un zinātniskos datus un komentārus, kā dokumentēts pētījuma ziņojumā, Komisija veica divus citus pētījumus/atjauninājumus, tostarp iesaistot ieinteresētās personas. 2019. gadā publicētajā pētījumā
                  8
                galvenā uzmanība tika pievērsta sociālekonomiskajam novērtējumam un aizstājēju pieejamībai, savukārt 2020. gadā tika veikta pētījuma atjaunināšana, pamatojoties uz jaunākajiem datiem un modelēšanu
                  9
               . Pētījuma galīgie ziņojumi un sociālekonomiskā novērtējuma atjauninājumi tika publicēti
                  10
               , un ieinteresētajām personām par to tika paziņots.

               Komisija 2016. gada 1. septembra, 2018. gada 29. oktobra un 2019. gada 21. oktobra sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. 2020. gada jūlijā Komisija rakstiskā apspriedē arī informēja dalībvalstu ekspertu grupu par 2020. gada sociālekonomisko atjauninājumu un apkopoja dalībvalstu nostājas par ierosināto rīcību. Komisija saskaņā ar 5. panta 3.–7. punktu veica visus nepieciešamos procesuālos pasākumus saistībā ar atbrīvojumiem no vielu ierobežojuma
                  11
               . Par visām darbībām tika paziņots Padomei un Eiropas Parlamentam.

               Pamatojošajā pētījumā tika uzsvērta turpmāk aprakstītā tehniskā informācija un novērtējumi.

               ·2015.–2016. gada pētījumā secināts, ka Eiropas Savienības tirgū ir pieejami uzticami bezdzīvsudraba aizstājēji. Pētījums sniedza pietiekamus pierādījumus tam, ka dzīvsudraba aizstāšana to spuldžu kategorijās, uz kurām attiecas atbrīvojums, ir zinātniski un tehniski iespējama.

               ·Pētījuma 2019. un 2020. gada atjauninājumi galvenokārt bija vērsti uz aizstājēju pieejamību un aizstāšanas sociālekonomisko ietekmi. Atjauninājumi atklāja, ka aizstāšanas kopējās izmaksas lielā mērā ir atkarīgas no tirgū pieejamo, nomaiņai izmantojamo spuldžu īpatsvara un ka aizstāšanas izmaksas salīdzinoši ātri kompensēs ieguvumi, ko radītu saistītie enerģijas ietaupījumi. 2020. gada sociālekonomiskā novērtējuma atjauninājums liecināja, ka kopumā, aizstājot dzīvsudrabu ar LED alternatīvām spuldžu kategorijās, par kurām veikts novērtējums, ES tirgū netiktu laisti 2882 kg spuldzēs izmantota dzīvsudraba
                  12
               . Kopumā priekšlaicīga e-atkritumu rašanās, kas saistīta ar nepieciešamību no jauna pieslēgt un nomainīt noteiktu spuldžu kategoriju spuldzes, tiktu kompensēta gan izvairoties no dzīvsudraba izmantošanas nākotnē, gan gūstot ievērojamus enerģijas ietaupījumus
                  13
               . Visbeidzot, zinātniskajos un tehniskajos novērtējumos, tostarp apspriedēs ar ieinteresētajām personām, konstatēts, ka attiecībā uz 2(a)(1)–(5) atbrīvojumu šobrīd neizpildās neviens atbrīvojuma kritērijs. Turklāt ir dokumentēta aizstājēju pieejamība, un aprēķini, kuru pamatā ir aizstāšanas sociālekonomiskā ietekme, rāda, ka tiks sasniegti vispārēji ietaupījumi un kopumā ieguvumi vides, veselības un patērētāju drošības jomā.

               Visbeidzot, zinātniskajos un tehniskajos novērtējumos, tostarp apspriedēs ar ieinteresētajām personām, konstatēts, ka attiecībā uz 2(a)(1)–(5) atbrīvojumu šobrīd neizpildās neviens atbrīvojuma kritērijs. Ir dokumentēta aizstājēju pieejamība, un aprēķini, kuru pamatā ir aizstāšanas sociālekonomiskā ietekme, rāda, ka tiks sasniegti vispārēji ietaupījumi un ieguvums vides, veselības un patērētāju drošības jomā.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti 23 komentāri. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Pamatojoties uz 5. panta 1. punktu, ar deleģēto direktīvu atceļ Direktīvas 2011/65/ES III pielikumā iekļautā atbrīvojuma 2(a) (1)–(5) ierakstu par dzīvsudraba izmantošanu konkrētos lietojumos.

               Komisijas novērtējumā, kas balstīts uz pamatojošiem pētījumiem un apspriedēm, secināts, ka atbrīvojuma pieprasījums neatbilst nevienam no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: dzīvsudrabu var aizstāt ar uzticamiem aizstājējiem tajās spuldžu kategorijās, uz kurām attiecas šis atbrīvojums; tas ir zinātniski un tehniski iespējams, un ir sniegti pierādījumi, ka aizstāšanas kopējā ietekme uz vidi, veselību un patērētāju drošību lielā mērā pārsniedz jebkādu negatīvu ietekmi. Aizstāšana ne tikai ļautu izvairīties no ievērojama dzīvsudraba daudzuma laišanas ES tirgū, bet arī radītu enerģijas ietaupījumus un stimulētu inovāciju
                  14
               . Šis novērtējums izriet no jaunākajiem tehniskajiem un zinātniskajiem pierādījumiem un atjauninātās tirgus informācijas, kas iekļauta iepriekš minētajos pamatojošajos pētījumos. Tādējādi atbrīvojuma nosacījumi vairs neizpildās, un saskaņā ar 5. panta 1. punkta b) apakšpunktu 2(a) (1)–(5) ieraksts ir jāsvītro.

               Šā atbrīvojuma beigu termiņš ir noteikts saskaņā ar RoHS direktīvas 5. panta 6. punktu, kurā noteikts, ka gadījumā, ja atbrīvojumu atceļ, atbrīvojuma termiņš beidzas ne ātrāk kā 12 mēnešus un ne vēlāk kā 18 mēnešus pēc minētā lēmuma pieņemšanas dienas. Attiecībā uz 2(a) atbrīvojuma (1), (4) un (5) ierakstu nav īpašu elementu, kas pamatotu ilgāka termiņa noteikšanu nekā agrākās iespējamās termiņa beigas, proti, 12 mēneši pēc lēmuma pieņemšanas dienas. Tomēr atbrīvojuma ierakstam 2(a) (2) (“T5 LFL spuldzes”) un (3) (“T8 LFL spuldzes”) tiek ierosināts 18 mēnešu pārejas periods. Tas ir maksimālais iespējamais pārejas periods lēmumam, ar ko atceļ atbrīvojumu, pamatojoties uz novērtējumu par atbilstību RoHS direktīvas kritērijiem un pilnībā ņemot vērā aizstājēju mazāk attīstīto pieejamību un aizstāšanas sociālekonomisko ietekmi. Maksimālā iespējamā pārejas perioda piešķiršana atspoguļo arī to, ka šo atbrīvojumu piemēro lielam spuldžu daudzumam, un dod pietiekami daudz laika, lai veiktu vajadzīgos pasākumus attiecībā uz jaunām dzīvsudrabu saturošām spuldzēm, kuras pēc atbrīvojuma termiņa beigām nedrīkst laist ES tirgū.

               Juridiskais instruments ir deleģētā direktīva, kas atbilst pilnvarojošajam tiesību aktam, proti, Direktīvai 2011/65/ES, jo īpaši tās 5. panta 1. punktā un 20. pantā noteiktajam pilnvarojumam. Saskaņā ar ierasto praksi attiecībā uz deleģētajām direktīvām, kas attiecas uz RoHS atbrīvojumiem, tajā noteikts sešu mēnešu termiņš pēc stāšanās spēkā.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus ar RoHS direktīvas noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai, lai nodrošinātu iekšējā tirgus funkcionēšanu elektrisko un elektronisko iekārtu nozarē, šajā nolūkā atceļot atbrīvojumu atļaut konkrētos lietojumos izmantot citādi aizliegtas vielas.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (16.12.2021)

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai lineārajās divcokolu luminiscences spuldzēs vispārējai apgaismei

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  15
                un jo īpaši tās 5. panta 1. punkta b) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā uzskaitītajiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  16
                Komisija cita starpā piešķīra atbrīvojumu dzīvsudraba izmantošanai lineārajās divcokolu luminiscences spuldzēs vispārējai apgaismei (“atbrīvojums”), kas tagad ir iekļauts Direktīvas 2011/65/ES III pielikumā kā 2(a)(1), 2(a)(2), 2(a)(3), 2(a)(4) un 2(a)(5) atbrīvojums. Saskaņā ar minētās direktīvas 5. panta 2. punkta otrās daļas a) apakšpunktu daļu šim atbrīvojumam bija jābeidzas 2016. gada 21. jūlijā.

               (5)Dzīvsudrabu lineārajās divcokolu luminiscences spuldzēs vispārējai apgaismei izmanto, lai iegūtu ultravioleto gaismu, ko luminiscējošs pārklājums uz spuldzes pēc tam pārveido redzamā gaismā.

               (6)Komisija 2014. gada 19. decembrī un 2015. gada 15. janvārī, proti, Direktīvas 2011/65/ES 5. panta 5. punktā noteiktajā termiņā, saņēma divus atbrīvojuma pagarināšanas pieteikumus (“pagarināšanas pieteikumi”), un viens no tiem 2020. gada 20. janvārī tika iesniegts atjauninātā veidā. Saskaņā ar Direktīvas 2011/65/ES 5. panta 5. punkta otro daļu atbrīvojums ir spēkā, līdz ir pieņemts lēmums par pagarināšanas pieteikumu.

               (7)Pagarināšanas pieteikumu izvērtējumā, kurā ņemta vērā aizstājēju pieejamība un aizstāšanas sociālekonomiskā ietekme, tika secināts, ka ir kļuvuši pieejami pietiekami uzticami bezdzīvsudraba aizstājēji tiem spuldžu veidiem, uz kuriem attiecas atbrīvojums, un ka dzīvsudraba aizstāšana šajās spuldzēs ir zinātniski un tehniski iespējama. Turklāt minētajā izvērtējumā tika secināts, ka aizstāšana nepārprotami atsvērtu jebkādu negatīvu ietekmi.

               (8)Izvērtējot pagarinājuma pieteikumus, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šo apspriešanos laikā saņemtās piezīmes tika darītas publiski pieejamas īpašā tīmekļa vietnē.

               (9)Tā kā vairs neizpildās Direktīvas 2011/65/ES 5. panta 1. punkta a) apakšpunktā izklāstītie nosacījumi, pagarinājuma pieteikums būtu jānoraida. Atbrīvojumu beigu termiņi būtu jānosaka atbilstoši minētās direktīvas 5. panta 6. punktam.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos noteikumus no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 16.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     Lighting_Europe/2a1_LE_RoHS_Exemption__Req_Final.pdf.

                     (5)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     NARVA/01_02_a__2b3_4a.pdf.

                     (6)

                        Pētījuma galīgais ziņojums ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (7)

                        Apspriešanās periods: 2015. gada 21. augusts – 2015. gada 16. oktobris,
                  https://rohs.exemptions.oeko.info
                  .

                     (8)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (9)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , sākot ar 92. lpp.

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (12)

                        2020. gada sociālekonomiskā novērtējuma atjauninājumā bija iekļautas kompaktās neintegrētās luminiscences spuldzes (CFLni), lineārās luminiscences spuldzes ar caurules diametru 9–17 mm (piemēram, T5) un 17–28 mm (piemēram, T8).

                     (13)

                        Turpat.

                     (14)

                        Darbības jomā ietilpstošos ražojumus reglamentē arī Komisijas Regula (ES) 2019/2020 (2019. gada 1. oktobris), ar ko nosaka ekodizaina prasības gaismas avotiem un atsevišķiem vadības blokiem un ko piemēro no 2021. gada 1. septembra. Atšķirībā no Direktīvas 2011/65/ES ekodizaina tiesību akti neierobežo ražojumos esošās vielas, bet nosaka energoefektivitātes prasības, kas jāievēro, lai ražojumus varētu laist tirgū. CFL ar integrētu vadības bloku (CFLi) no 2021. gada 1. septembra de facto netiks laistas tirgū, jo tās neatbilst šīm energoefektivitātes prasībām. Komisijas Regulā (ES) 2019/2020 dzīvsudraba saturs ir noteikts kā būtisks vidiskais aspekts gaismas avota aprites ciklā, bet atzīts, ka bīstamu vielu, tostarp dzīvsudraba, izmantošanu gaismas avotos reglamentē Direktīva 2011/65/ES.

                     (15)

                        OV L 174, 1.7.2011., 88. lpp.

                     (16)

                        Komisijas Lēmums 2010/571/ES (2010. gada 24. septembris ), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

    ---documentbreak---

               PIELIKUMS

               Direktīvas 2011/65/ES III pielikumā ierakstus 2(a), 2(a)(1), 2(a)(2), 2(a)(3), 2(a)(4) un 2(a)(5) aizstāj ar šādiem:

                        Atbrīvojums

                        Piemērošanas joma un termiņi

                        “2(a)

                        Dzīvsudrabs lineārajās divcokolu luminiscences spuldzēs vispārējai apgaismei ne vairāk kā (vienai spuldzei):

                        2(a)(1)

                        Trīsjoslu luminofora spuldzes ar normālu ekspluatācijas laiku un caurules diametru < 9 mm (piem., T2): 4 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī].

                        2(a)(2)

                        Trīsjoslu luminofora spuldzes ar normālu ekspluatācijas laiku un caurules diametru ≥ 9 mm un ≤ 17 mm (piem., T5): 3 mg

                        Zaudē spēku [PB: 18 mēneši pēc deleģētās direktīvas publicēšanas Oficiālajā Vēstnesī].

                        2(a)(3)

                        Trīsjoslu luminofora spuldzes ar normālu ekspluatācijas laiku un caurules diametru > 17 mm un ≤ 28 mm (piem., T8): 3,5 mg

                        Zaudē spēku [PB: 18 mēneši pēc deleģētās direktīvas publicēšanas Oficiālajā Vēstnesī].

                        2(a)(4)

                        Trīsjoslu luminofora spuldzes ar normālu ekspluatācijas laiku un caurules diametru > 28 mm (piem., T12): 3,5 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī].

                        2(a)(5)

                        Trīsjoslu luminofora spuldzes ar ilgu ekspluatācijas laiku (≥ 25 000 h): 5 mg.

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī].”


title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kas bismuta stroncija kalcija vara oksīda supravadītāju kabeļos un vados, kā arī šo kabeļu un vadu elektriskajos savienojumos atļauj izmantot svinu, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Šī Komisijas deleģētā direktīva attiecībā uz atbrīvojumu konkrētiem lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (“RoHS direktīva”)
                  1
                IV pielikumu, lai to pielāgotu zinātnes un tehnikas attīstībai.

               RoHS direktīvas 4. pants ierobežo noteiktu bīstamu vielu izmantošanu elektriskās un elektroniskās iekārtās (EEI). Pašlaik ierobežotas un direktīvas II pielikumā norādītas ir 10 vielas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP).

               RoHS direktīvas III un IV pielikumā ir norādīti konkrētiem lietojumiem paredzēti EEI materiāli un detaļas, kas atbrīvoti no RoHS direktīvas 4. panta 1. punktā paredzētajiem vielu lietojuma ierobežojumiem. 5. pants paredz III un IV pielikumu pielāgot zinātnes un tehnikas attīstībai (attiecībā uz atbrīvojumu piešķiršanu, pagarināšanu un anulēšanu). Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem:

               –šo vielu likvidēt vai aizvietot, mainot konstrukciju vai tādus materiālus un tādas detaļas, kurām nevajag nevienu no II pielikumā norādītajiem materiāliem vai vielām, zinātniski vai tehniski nav iespējams;

               –aizstājēju uzticamība nav nodrošināta;

               –aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Vajadzības gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               RoHS direktīvas 5. panta 1. punkts paredz, ka Komisija EEI materiālus un detaļas, kas paredzēti konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. 5. panta 3. punkts un V pielikums iedibina atbrīvojuma pieteikumu iesniegšanas procedūru.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi daudzus pieprasījumus saskaņā ar RoHS direktīvas 5. panta 3. punktu un V pielikumu piešķirt vai pagarināt atbrīvojumus
                  3
               .

               Komisija 2019. gada 25. martā saņēma vienu pieteikumu uz jaunu ierakstu RoHS direktīvas IV pielikumā. Pieprasītais atbrīvojums attiecas uz svina izmantošanu supravadītājos un attiecīgos elektriskajos savienojumos konkrētās ierīcēs.

               2019. gada augustā Komisija sāka pētījumu
                  4
               , kura uzdevums bija izvērtēt, kā jaunais atbrīvojums tiek piemērots, un veikt vajadzīgo tehnisko un zinātnisko novērtēšanu. Pētījums, kas ietvēra astoņu nedēļu ilgu sabiedrisku apspriešanos ar ieinteresētajām personām, noslēdzās 2020. gada jūlijā. Informācija par apspriešanu tika sniegta projekta vietnē
                  5
               , lai gan, atbildot uz šo apspriešanu, komentāri netika saņemti.

               2021. gada 23. februārī Komisija apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Daži eksperti iesniegtajiem projektiem piekrita, bet daudzi no tiem tos vispār nekomentēja. Komisija veica visus nepieciešamos procedūras posmus, kas saistīti ar atbrīvojumiem no 5. panta 3.–7. punktā
                  6
                noteiktajiem vielu ierobežojumiem, un par visām šajā sakarā veiktajām darbībām tika informēti Padome un Eiropas Parlaments.

               Tehniskā un zinātniskā novērtējuma ziņojumā uzsvērts, ka:

               ·svinu var pievienot bismuta stroncija kalcija vara oksīda materiālam (ar svinu leģētam BSCCO); Šo materiālu var izmantot tādiem supravadošiem komponentiem kā kabeļi un vadi, kas rada elektromagnētisko ķēdi medicīnas ierīču vai (rūpniecisku) monitoringa un kontroles instrumentu (piem., magnētiskās rezonanses attēldiagnostikas ierīču (MRI) vai kodolmagnētiskās rezonanses (NMR) spektrometru) vajadzībām. Šos supravadošos komponentus savieno, izmantojot alvas svina lodmetālu;

               ·BSCCO pievienojot svinu, rodas tādas tehniskas un funkcionālas priekšrocības kā tādi spēcīgāki magnētiskie lauki un augstāka kritiskā temperatūru, ko bez svina panākt nav iespējams;

               ·savienojumu sakarā alvas svina lodmetālam nav alternatīva materiāla, kam būtu tādas pašas uzticamas īpašības (piem., zemā temperatūrā pietiekama stiepjamība un zema elektriskā pretestība);

               ·svinu likvidēt vai aizstāt, nezaudējot veiktspēju, nav zinātniski vai tehniski iespējams. Ne tagad, ne turpmāk svinu supravadītājā un attiecīgajos lodmetālos aizstāt vai likvidēt nav zinātniski vai tehniski realizējami;

               ·šīs tehniskās un funkcionālās priekšrocības var radīt augstākas izšķirtspējas attēlus medicīniskās diagnostikas vai pētniecības un inovācijas vajadzībām, un tās paver iespēju NMR vai MRI darboties stabilāk. Paredzams, ka kopējais tirgū laistā svina daudzums gadā būs aptuveni 15,5 kg;

               ·ar svinu leģēts BSCCO, visticamāk, tiks izmantots, lai radītu stiprākus magnētiskos laukus, savukārt bezsvina tehnoloģiju var izmantot, lai radītu mazāk stiprus magnētiskos laukus mazāk prasīgiem apstākļiem. Vājāka stipruma laukus izslēgt no atbrīvojuma tvēruma nav samērīgi, jo potenciāli tas ierobežotu inovāciju attiecībā uz BSCCO, kas leģēts ar svinu (piem., attiecībā uz mazākām ierīcēm), un attiecībā uz vājāka stipruma laukiem ierobežotu ekonomiski izdevīgākas alternatīvas.

               3.DELEĢĒTĀ AKTA JURIDISKIE ASPEKTI

               Izvērtējuma rezultāti liecina, ka saskaņā ar Direktīvas 2011/65/ES 5. pantu konkrētais atbrīvojums nevājinātu vides un veselības aizsardzību, ko dāvā REACH regula.

               Ir izpildīts viens no relevantajiem 5. panta 1. punkta a) apakšpunkta kritērijiem, proti, “likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama”.

               Tāpēc atbrīvojums jāpiešķir un ir jānoteic derīguma termiņš.

               Ierosinātais tiesību akts piešķir atbrīvojumu no Direktīvas 2011/65/ES II pielikumā noteiktajiem vielu ierobežojumiem, kas jānorāda IV pielikuma sarakstā attiecībā uz svina izmantošanu BSCCO supravadītāju kabeļos un vados un attiecīgajos elektriskajos savienojumos.

               Tā kā tuvākajā nākotnē nav gaidāmi uzticami aizstājēji, atbrīvojumu ir lietderīgi piešķirt līdz 2027. gada 30. jūnijam. Nav paredzams, ka atvēlētais termiņš nelabvēlīgi ietekmēs inovāciju.

               Juridiskais instruments ir deleģēta direktīva, kā paredzēts Direktīvā 2011/65/ES un noteikts tās 5. panta 1. punkta a) apakšpunktā.

               Šīs deleģētās direktīvas mērķis ir palīdzēt aizsargāt cilvēka veselību un vidi un salāgot nosacījumus, kuri nodrošina vienotā tirgus funkcionēšanu EEI nozarē, proti, konkrētos lietojumos atļaut izmantot citādi aizliegtas vielas, ievērojot RoHS direktīvu un tajā noteikto procedūru, kā III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (12.5.2022)

               ar ko attiecībā uz atbrīvojumu, kas bismuta stroncija kalcija vara oksīda supravadītāju kabeļos un vados, kā arī šo kabeļu un vadu elektriskajos savienojumos atļauj izmantot svinu, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  7
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šis ierobežojums neattiecas uz noteiktām medicīniskām ierīcēm un monitoringa un kontroles instrumentiem specifiskiem lietojumiem, kam ir piemērots atbrīvojums un kas ir norādīti minētās direktīvas IV pielikumā.

               (2)Dažādās elektrisko un elektronisko iekārtu (EEI) kategorijas, kam Direktīvu 2011/65/ES piemēro, ir norādītas minētās direktīvas I pielikumā.

               (3)Svins ir Direktīvas 2011/65/ES II pielikumā norādīta ierobežota izmantojuma viela.

               (4)2019. gada 25. martā Komisija saņēma pieteikumu, kurš iesniegts saskaņā ar Direktīvas 2011/65/ES 5. panta 3. punktu un kurā lūgts minētās direktīvas IV pielikumā iekļaut atbrīvojumu, kas atļautu svinu izmantot bismuta stroncija kalcija vara oksīda supravadītājā, ko paredzēts izmantot kabeļos un vados, un attiecīgos elektriskajos savienojumos ar citiem EEI komponentiem (“pieprasītais atbrīvojums”). Ar svinu leģētu BSCCO var izmantot, lai radītu supravadošas magnētiskās ķēdes medicīnisko ierīču un monitoringa un kontroles instrumentu vajadzībām.

               (5)Izvērtējot pieprasīto atbrīvojumu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtie komentāri īpašā vietnē tika darīti publiski pieejami.

               (6)Svinu saturošus lodmetālus izmanto supravadošu vadu un kabeļu savienošanai ar citiem EEI komponentiem. Pašlaik tirgū nav pieejamas bezsvina alternatīvas, kas nodrošinātu pietiekamu uzticamības līmeni lietojumiem, kuros ir vajadzīgas tādas īpašības kā stiepjamība un zema pretestība zemā temperatūrā.

               (7)Pieprasītā atbrīvojuma izvērtēšanā, kurā kā pētījums ietilpa arī tehniska un zinātniska novērtēšana
                  8
               , tika secināts, ka, BSCCO pievienojot svinu, rodas tehniskas un funkcionālas priekšrocības, ko nevar panākt, svinu neizmantojot. Šīs tehniskās un funkcionālās priekšrocības izpaužas kā augstākas izšķirtspējas attēli medicīniskās diagnostikas vai pētniecības un inovācijas vajadzībām, un attiecīgajām ierīcēm tās paver iespēju darboties stabilāk.  BSCCO pievienošana dod iespēju ražot efektīvāku un uzticamāku aprīkojumu, un tas labvēlīgi ietekmē veselības aprūpi un inovāciju.

               (8) Supravadītājos un attiecīgajos lodmetālos ar tādu pašu tehnisko veiktspēju aizstāt vai citādi likvidēt svinu pašlaik nav iespējams, kā arī nav gaidāms, ka tas notiks tuvākajā nākotnē. Pieprasītais atbrīvojums atbilst Eiropas Parlamenta un Padomes Regulai (EK) Nr. 1907/2006
                  9
                un līdz ar to tajā noteikto vides un veselības aizsardzību nevājina.

               (9)Tāpēc ir lietderīgi piešķirt pieprasīto atbrīvojumu.

               (10)Ar svinu leģētā BSCCO materiāla tehniskajām priekšrocībām piemīt potenciāls medicīniskajā diagnostikā un pētniecībā veicināt uzlabojumus un inovāciju. Nav ticams, ka šā atbrīvojuma ilgums negatīvi ietekmēs inovāciju. Tāpēc ir lietderīgi saskaņā ar Direktīvas 2011/65/ES 5. panta 2. punkta pirmo daļu piešķirt atbrīvojumu uz ilgu derīguma termiņu.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES IV pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [PB: lūgums ievietot datumu: 5. mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis nekavējoties dara Komisijai zināmu minēto noteikumu tekstu.

               Tās minētos noteikumus piemēro no [PB: lūgums ievietot datumu: 5. mēneša pēdējā diena, skaitot no šīs direktīvas spēkā stāšanās datuma + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 12.5.2022

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

                     (3)

                        Saraksts ir pieejams šeit: http://ec.europa.eu/environment/waste/rohs_eee/adaptation_en.htm.

                     (4)

                        Pētījuma galīgais ziņojums ir pieejams saitē:
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  .

                     (5)

                        Apspriešanās periods: no 2019. gada 3. decembra līdz 2020. gada 27. janvārim (
                  https://rohs.exemptions.oeko.info/
                  ).

                     (6)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistra vietnē
                  https://webgate.ec.europa.eu/regdel/#/home
                  .

                     (7)

                        OV L 174, 1.7.2011., 88. lpp.

                     (8)

                  Study to assess seven exemption requests relating to Annex III and IV to Directive 2011/65/EU
                  .

                     (9)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK“ Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES IV pielikumā pievieno šādu ierakstu:

                        “48.

                        Svins bismuta stroncija kalcija vara oksīda (BSCCO) supravadītāju kabeļos un vados un svins elektriskajos savienojumos ar šiem vadiem

                        Termiņš beidzas 2027. gada 30. jūnijā.”


title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj svinu izmantot noteiktās magnētiskās rezonanses attēldiagnostikas ierīcēs, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem svina lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (“RoHS direktīva”)
                  1
                IV pielikumu, lai to pielāgotu zinātnes un tehnikas attīstībai.

               RoHS direktīvas 4. pants ierobežo noteiktu bīstamu vielu izmantošanu elektriskās un elektroniskās iekārtās (EEI). Pašlaik ierobežotas un direktīvas II pielikumā uzskaitītas ir 10 vielas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP).

               RoHS direktīvas III un IV pielikumā uzskaitīti konkrētiem lietojumiem paredzēti EEI materiāli un detaļas, kas atbrīvoti no direktīvas 4. panta 1. punktā paredzētajiem vielu lietojuma ierobežojumiem. 5. pants paredz III un IV pielikumu pielāgot zinātnes un tehnikas attīstībai (attiecībā uz atbrīvojumu piešķiršanu, pagarināšanu un anulēšanu). Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem:

               –vielas likvidēšana vai aizvietošana, mainot konstrukciju vai izmantojot tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama,

               –aizstājēju uzticamība nav nodrošināta,

               –aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Vajadzības gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               RoHS direktīvas 5. panta 1. punkts paredz, ka Komisija EEI materiālus un detaļas, kas paredzēti konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Atbrīvojuma pieteikumu iesniegšanas procedūra ir noteikta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi vairākus saskaņā ar RoHS direktīvas 5. panta 3. punktu un V pielikumu iesniegtus pieprasījumus piešķirt vai pagarināt atbrīvojumus
                  3
               .

               27. atbrīvojums RoHS direktīvas IV pielikumā tika iekļauts ar Komisijas Deleģēto direktīvu 2014/7/ES
                  4
               . Šā atbrīvojuma termiņš bija 2020. gada 30. jūnijs. Atbrīvojums attiecas uz svina lietošanu konkrētās detaļās, kuras tiek izmantotas noteiktu medicīnisko ierīču radītos magnētiskajos laukos. 2018. gada 12. decembrī RoHS direktīvas 5. panta 5. punktā noteiktajā termiņā Komisija saņēma pieteikumu uz šā atbrīvojuma tvēruma un termiņa pagarināšanu. Atbrīvojumam bija divas piemērošanas jomas – a) un b). Pieteikuma iesniedzējs neprasīja turpināt piemērot IV pielikuma 27. atbrīvojuma b) daļu, kas attiecas uz konkrētiem magnētiem, ko lieto hadronu terapijā.

               Lai veiktu vajadzīgo tehnisko un zinātnisko novērtējumu, Komisija 2019. gada augustā sāka pētījumu
                  5
               . Pētījums, kas ietvēra astoņu nedēļu ilgu sabiedrisko apspriešanu, beidzās 2020. gada jūlijā. Informācija par apspriešanu bija sniegta projekta vietnē
                  6
               , taču atbildes apspriešanā netika saņemtas.

               2021. gada 23. februārī Komisija apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus nepieciešamos procedūras posmus, kas saistīti ar atbrīvojumiem no 5. panta 3.–7. punktā noteiktajiem vielu ierobežojumiem
                  7
               , un par visām šajā sakarā veiktajām darbībām tika informēti Padome un Eiropas Parlaments.

               Tehniskā un zinātniskā novērtējuma ziņojumā uzsvērts, ka:

               ·svinu izmanto lodmetālos, savienojumu pārklājumos, elektrisko vadu savienojumos, ekrānos un slēgtos savienotājos, lai nodrošinātu nemagnētiskus komponentus, kas nepieciešami diagnostikas vajadzībām paredzētās magnētiskās rezonanses attēldiagnostikas (MRI) ierīcēs;

               ·jaunas konstrukcijas MRI ierīcēs un komponentos svinu aizstāt un likvidēt ir zinātniski un tehniski iespējams;

               ·vecas konstrukcijas MRI ierīces pilnībā nesader ar jauniem bezsvina MRI komponentiem; dažās MRI ierīcēs jaunās konstrukcijas bezsvina komponentus vispār nevar izmantot; citas vecākas MRI ierīces būs pamatīgi jāpārveido; šādā gadījumā ražotāju ierobežotās spējas tiks izmantotas, lai aizstātu svinu līdzšinējos ražojumos, nevis lai izstrādātu jaunas bezsvina medicīniskās ierīces ar labāku diagnosticēšanas spēju;

               ·lai būtu pietiekami apmierināts pieprasījums pēc tādām vecas konstrukcijas MRI ierīcēm paredzētām MRI iekārtām, ko pirms atbrīvojuma perioda beigām nav iespējams pārveidot vai aizstāt, vecās, svinu saturošās MRI iekārtas izmantot joprojām ir nepieciešams;

               ·MRI ierīcēm ar integrētām spolēm un MRI ierīcēm ar neintegrētām MRI spolēm pāreja uz bezsvina MRI iekārtām notiek atšķirīgā tempā;

               ·jaunas konstrukcijas, neintegrētas bezsvina MRI spoles veselības aprūpes iestādēm ir pieejamas pietiekamā klāstā; sakarā ar integrētām spolēm aprīkotu MRI ierīču sarežģītību un tām piemērojamo apstiprināšanas procedūru pāreja uz bezsvina MRI ierīcēm prasa vairāk laika;

               ·ja atbrīvojumu nepiešķir, MRI iekārtas – tāpēc ka trūkst saderīgu komponentu vai pārveides iespēju – var tikt likvidētas priekšlaicīgi. Var rasties arī MRI iekārtu piedāvājuma deficīts, un tas savukārt var pasliktināt pacientu veselības aprūpi.

               Attiecībā uz neintegrētām jaunas konstrukcijas MRI spolēm atbrīvojums nav vajadzīgs, bet MRI iekārtām, kas ietver integrētas spoles, atbrīvojums nebūs vajadzīgs no 2024. gada 30. jūnija, tāpēc šie lietojumi jaunajā atbrīvojuma formulējumā netiks iekļauti. Atšķirība tiks noteikta ar minētā modeļa atbilstības deklarāciju, kas saskaņā ar RoHS direktīvas 7. panta c) punktu un 13. pantu ir vajadzīga, lai ražojumu varētu laist tirgū.

               3.DELEĢĒTĀ AKTA JURIDISKIE ASPEKTI

               Izvērtējuma rezultāti liecina, ka piešķiramais atbrīvojums REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Komisijas novērtējumā, kas balstīts uz papildu pētījumu un apspriedēm, secināts, ka atbrīvojuma pieteikums atbilst vismaz vienam no 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu, proti, “aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību”.

               Deleģētā direktīva daļēji pagarina Direktīvas 2011/65/ES IV pielikumā noteikto 27. atbrīvojumu attiecībā uz svina izmantošanu lodmetālos, elektrisko un elektronisko detaļu savienojumu un drukātās shēmas [iespiedshēmas] plašu pārklājumos, elektrisko vadu savienojumos, ekrānos un slēgtos savienotājos, kas paredzēti magnētiskās rezonanses attēldiagnostikas (MRI) ierīcēm. Lai ieinteresētajām personām sniegtu skaidrību, vecais 27. atbrīvojuma a) un b) daļas formulējums nav mainīts un paliek sarakstā. Atbrīvojuma c) un d) daļā ir ieviests jauns formulējums, kas attiecas tikai uz faktiski nepieciešamajiem lietojumiem.

               Šā atbrīvojuma termiņš ir noteikts saskaņā ar 5. panta 2. punkta pirmo daļu. Kā secināts izvērtējumā, aizstājēju izstrādes stadija attaisno atbrīvojuma pagarināšanu neintegrētām MRI spolēm un MRI ierīcēm, kas ietver integrētas spoles (pēdējās minētās var tikt aizstātas agrāk). Nav paredzams, ka atbrīvojuma termiņam būs nelabvēlīga ietekme uz inovāciju.

               Tiesību instruments ir deleģētā direktīva, kā paredz Direktīva 2011/65/ES, un tas atbilst attiecīgajām minētās direktīvas 5. panta 1. punkta a) apakšpunkta prasībām.

               Deleģētās direktīvas mērķis ir palīdzēt aizsargāt cilvēka veselību un vidi un salāgot nosacījumus, lai nodrošinātu vienotā tirgus funkcionēšanu EEI nozarē, proti, atļaut konkrētos lietojumos izmantot citādi aizliegtas vielas, ievērojot RoHS direktīvu un tajā noteikto procedūru, kā direktīvas III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (12.5.2022)

               ar ko attiecībā uz atbrīvojumu, kurš atļauj svinu izmantot noteiktās magnētiskās rezonanses attēldiagnostikas ierīcēs, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  8
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šis ierobežojums neattiecas uz noteiktām medicīniskām ierīcēm un monitoringa un kontroles instrumentiem specifiskiem lietojumiem, kam ir piemērots atbrīvojums un kas ir norādīti minētās direktīvas IV pielikumā.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Svins ir Direktīvas 2011/65/ES II pielikumā uzskaitīta ierobežota izmantojuma viela.

               (4)Ar Deleģēto direktīvu 2014/7/ES
                  9
                Komisija piešķīra atbrīvojumu, kas svinu atļauj izmantot lodmetālos, elektrisko un elektronisko detaļu savienojumu un drukātās shēmas [iespiedshēmas] plašu pārklājumos, elektrisko vadu savienojumos, ekrānos un slēgtos savienotājos, kurus izmanto noteiktās magnētiskās rezonanses attēldiagnostikas (MRI) iekārtās (“atbrīvojums”), un minētie lietojumi tika iekļauti Direktīvas 2011/65/ES IV pielikumā. Atbrīvojumam bija jābeidzas 2020. gada 30. jūnijā.

               (5)2018. gada 12. decembrī, tātad Direktīvas 2011/65/ES 5. panta 5. punktā noteiktajā termiņā, Komisija saņēma pieteikumu uz atbrīvojuma pagarināšanu (“pagarināšanas pieprasījums”). Saskaņā ar minēto noteikumu atbrīvojums paliek spēkā, līdz tiek pieņemts lēmums par pagarināšanas pieprasījumu.

               (6)Izvērtējot pagarināšanas pieprasījumu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (7)Pagarināšanas pieprasījuma izvērtēšanā, kas ietvēra tehniskā un zinātniskā novērtējuma pētījumu
                  10
               , secināts, ka vecās konstrukcijas MRI ierīces ir atkarīgas no svinu saturošiem MRI komponentiem un to saderība ar jauniem bezsvina MRI komponentiem ir ļoti ierobežota. Minētajā izvērtēšanā arī secināts, ka neintegrētu MRI spoļu bezsvina modeļi jau ir pieejami. Taču, kas attiecas uz MRI ierīcēm ar integrētām spolēm, bezsvina risinājumu tehniskā izstrāde un apstiprināšanas procedūra prasa vairāk laika.

               (8)Norādot konkrētus datumus, no atbrīvojuma būtu jāizslēdz svina izmantošana jaunas konstrukcijas neintegrētās MRI spolēs un topošajās bezsvina MRI ierīcēs ar integrētām spolēm.

               (9)Ja pagarināšanas pieprasījumu neapmierina, MRI iekārtas – tāpēc ka trūkst saderīgu komponentu vai pārveides iespēju – var tikt likvidētas priekšlaicīgi. Tāpēc var rasties MRI iekārtu piedāvājuma deficīts, un tas savukārt var negatīvi ietekmēt pacientu veselības aprūpi.

               (10)Aizvietošanas kopējā nelabvēlīgā ietekme uz vidi, veselību un patērētāju drošību varētu pārsniegt tās radītos kopējos ieguvumus attiecībā uz vidi, veselību un patērētāju drošību. Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  11
               , tātad tajā noteikto vides un veselības aizsardzību nevājina.

               (11)Tāpēc atbrīvojumu ir lietderīgi pagarināt.

               (12)Lai veselības aprūpes dienestiem būtu nodrošinātas saderīgas MRI iekārtas un pietiktu laika bezsvina alternatīvu izstrādei, atbrīvojumu (ar pārskatītu tvērumu) ir lietderīgi pagarināt uz maksimālo periodu, proti, uz 7 gadiem, līdz 2027. gada 30. jūnijam saskaņā ar Direktīvas 2011/65/ES 5. panta 2. punkta pirmo daļu. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (13)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES IV pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [lūgums PB ierakstīt datumu: 5. mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis nekavējoties dara Komisijai zināmu minēto noteikumu tekstu.

               Tās minētos noteikumus piemēro no [lūgums PB ierakstīt datumu: 5. mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā šāda atsauce izdarāma.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 12.5.2022

                     Komisijas vārdā –

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

                     (3)

                        Saraksts ir pieejams šeit:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        OV L 4, 9.1.2014., 57.–58. lpp.

                     (5)

                        Pētījuma galīgais ziņojums (Pack 18) ir pieejams
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  .

                     (6)

                        Apspriešanas periods: no 2019. gada 3. decembra līdz 2020. gada 27. janvārim
                  https://rohs.exemptions.oeko.info/
                  .

                     (7)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (8)

                        OV L 174, 1.7.2011., 88. lpp.

                     (9)

                        Komisijas Deleģētā direktīva 2014/7/ES (2013. gada 18. oktobris), ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svinam lodmetālos, elektrisko un elektronisko detaļu savienojumu un drukātās shēmas plašu pārklājumos, elektrisko vadu savienojumos, ekrānos un slēgtos savienotājos, ko izmanto a) magnētiskajos laukos 1 m rādiusā no magnēta izocentra medicīniskās magnētiskās rezonanses caurskates iekārtās, tostarp pacienta novērošanas ierīcēs, ko paredzēts izmantot šajā zonā, vai b) magnētiskajos laukos 1 m attālumā no ciklotrona magnētu ārējām virsmām vai staru kūļa pārvietošanai un virziena vadībai izmantotu magnētu ārējām virsmām, ko lieto hadronu terapijā (OV L 4, 9.1.2014., 57. lpp.).

                     (10)

                  Study to assess seven exemption requests relating to Annex III and IV to Directive 2011/65/EU
                   (
                  Pack 18
                  )
                  .

                     (11)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES IV pielikuma 27. ierakstā pievieno šādu c) un d) punktu:

                         “c) neintegrētās MRI spolēs, par kurām šā modeļa atbilstības deklarācija pirmo reizi izdota pirms [PB: diena, kad deleģētā direktīva publicēta Oficiālajā Vēstnesī, + 1 diena], vai

                        d) MRI ierīcēs, kas ietver integrētas spoles, ko izmanto magnētiskajos laukos 1 m rādiusā no tādu medicīnisko magnētiskās rezonanses attēldiagnostikas iekārtu magnēta izocentra, par kurām atbilstības deklarācija pirmo reizi izdota pirms 2024. gada 30. jūnija.

                        Termiņš beidzas 2027. gada 30. jūnijā.”


title: KOMISIJAS DELEĢĒTĀ DIREKTĪVA (ES) / ar ko attiecībā uz atsevišķu karsējamajiem tabakas izstrādājumiem piešķirtu atbrīvojumu atsaukšanu groza Eiropas Parlamenta un Padomes Direktīvu 2014/40/ES

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Direktīvas 2014/40/ES
                  1
                mērķis ir veicināt tabakas un saistīto izstrādājumu iekšējā tirgus netraucētu darbību, par pamatu ņemot augstu veselības aizsardzības līmeni, jo īpaši jauniešiem. Saskaņā ar Direktīvas 2014/40/ES 7. panta 12. punktu visi tabakas izstrādājumi, kas nav cigaretes un tinamā tabaka, ir atbrīvoti no aizlieguma laist tirgū tabakas izstrādājumus ar raksturīgu aromātu vai tādus, kuru jebkuras sastāvdaļas satur aromatizētājus vai noteiktus tehniskus elementus. Pamatojoties uz būtisku apstākļu maiņu, kas definēta Direktīvas 2014/40/ES 2. panta 28. punktā un kas izpaužas kā karsējamo tabakas izstrādājumu pārdošanas apjoma būtisks pieaugums, ar šo deleģēto direktīvu minētais atbrīvojums attiecībā uz karsējamajiem tabakas izstrādājumiem tiek atcelts. To pašu iemeslu dēļ deleģētā direktīva dalībvalstīm atceļ iespēju attiecībā uz karsējamajiem tabakas izstrādājumiem piešķirt atbrīvojumus no Direktīvas 2014/40/ES 9. panta 2. punktā un 10. pantā minētajām marķēšanas prasībām.

               Ar šo deleģēto direktīvu tiek pildīti Komisijas pienākumi saskaņā ar Direktīvas 2014/40/ES 7. panta 12. punktu un 11. panta 6. punktu paplašināt attiecībā uz cigaretēm un tinamo tabaku jau pastāvošo aizliegumu laist tirgū tabakas izstrādājumus ar raksturīgu aromātu vai tādus, kuru jebkuras sastāvdaļas satur aromatizētājus vai noteiktus tehniskus elementus, attiecinot to arī uz karsējamajiem tabakas izstrādājumiem, un atcelt dalībvalstu iespēju piešķirt šiem izstrādājumiem atbrīvojumus no Direktīvas 2014/40/ES 9. panta 2. punktā un 10. pantā noteiktajām marķēšanas prasībām.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Lai noteiktu, ka ir sasniegtas Direktīvas 2014/40/ES 2. panta 28. punktā minētās robežvērtības, ir izmantots plašs datu avotu klāsts. Šie datu avoti ir apkopoti ziņojumā par konstatēto būtisko apstākļu maiņu attiecībā uz karsējamajiem tabakas izstrādājumiem
                  2
               . Direktīvas 2014/40/ES 7. panta 12. punktā un 11. panta 6. punktā Komisijai nav piešķirta rīcības brīvība, bet ir dots tehnisks uzdevums noteikt, vai attiecībā uz konkrētu izstrādājumu kategoriju ir notikusi būtiska apstākļu maiņa, kuras rezultātā ir jāaizliedz laist tirgū tabakas izstrādājumus ar raksturīgiem aromātiem vai tādus, kuru jebkuras sastāvdaļas satur aromatizētājus vai noteiktus tehniskus elementus, attiecinot šo aizliegumu arī uz šo konkrēto izstrādājumu kategoriju un atceļot dalībvalstu iespēju attiecībā uz šo izstrādājumu kategoriju piešķirt atbrīvojumus no noteiktām marķēšanas prasībām. Lai sasniegtu augstu veselības aizsardzības līmeni, jo īpaši jauniešiem, politisko izvēli aizliegt laist tirgū tabakas izstrādājumus ar raksturīgiem aromātiem, Savienības likumdevējs jau ir pieņēmis pašā Direktīvā 2014/40/ES (sk. arī minētās direktīvas 19. un 26. apsvērumu). Par šo deleģēto direktīvu ir notikusi apspriešanās ar “Tabakas politikas ekspertu grupu”, kas šajā sakarā sniedza konsultācijas.

               3.DELEĢĒTĀ AKTA JURIDISKIE ASPEKTI

               Direktīvas 2014/40/ES 7. panta 1. un 7. punkts aizliedz laist tirgū tabakas izstrādājumus ar raksturīgu aromātu vai tādus, kuru jebkuras sastāvdaļas, piemēram, filtri, papīri, iepakojums, kapsulas, satur aromatizētājus vai jebkādus tehniskus elementus, kas varētu mainīt tabakas izstrādājumu smaržu, garšu vai to dūmu intensitāti. Saskaņā ar Direktīvas 2014/40/ES 7. panta 12. punktu tabakas izstrādājumus, kas nav cigaretes un tinamā tabaka, atbrīvo no minētajiem aizliegumiem. Minētajā punktā ir noteikts: ja Komisijas ziņojumā tiek konstatēta būtiska apstākļu maiņa, Komisija pieņem deleģētos aktus, ar kuriem atsauc minētā atbrīvojuma piemērošanu konkrētai izstrādājumu kategorijai.

               Direktīvas 2014/40/ES 11. panta 1. punkts ļauj dalībvalstīm smēķēšanai paredzētos tabakas izstrādājumus, kas nav cigaretes, tinamā tabaka un ūdenspīpju tabaka, atbrīvot no pienākuma uz iepakojuma izvietot 9. panta 2. punktā paredzēto informatīvo uzrakstu un 10. pantā paredzētos kombinētos brīdinājumus par ietekmi uz veselību. Direktīvas 2014/40/ES 11. panta 6. punktā noteikts: ja Komisijas ziņojumā tiek konstatēta būtiska apstākļu maiņa attiecībā uz minēto izstrādājumu kategoriju, Komisija pieņem deleģētos aktus, ar kuriem atsauc iespēju piešķirt atbrīvojumus jebkurai no konkrētajām izstrādājumu kategorijām, kas minētas 11. panta 1. punktā.

               Direktīvas 2014/40/ES 2. panta 28. punktā “būtiska apstākļu maiņa” ir definēta kā pārdošanas apjoma pieaugums kādā izstrādājumu kategorijā vismaz par 10 % vismaz piecās dalībvalstīs, pamatojoties uz pārdošanas datiem, kas iesniegti saskaņā ar 5. panta 6. punktu, vai attiecīgās kategorijas izstrādājumu izplatības līmeņa palielināšanās patērētāju grupā vecumā līdz 25 gadiem vismaz par pieciem procentpunktiem vismaz piecās dalībvalstīs, pamatojoties uz Eirobarometra īpašo 2012. gada maija 385. ziņojumu vai līdzvērtīgu izplatības pētījumu. Saskaņā ar minēto noteikumu uzskatāms, ka nav notikusi būtiska apstākļu maiņa, ja kādas izstrādājumu kategorijas pārdošanas apjoms mazumtirdzniecības līmenī nepārsniedz 2,5 % no kopējās tabakas izstrādājumu pārdošanas apjoma Savienības līmenī.

               Ziņojumā par konstatēto būtisko apstākļu maiņu attiecībā uz karsējamajiem tabakas izstrādājumiem konstatēts, ka šīs robežvērtības ir sasniegtas attiecībā uz karsējamajiem tabakas izstrādājumiem un tādēļ notikusi būtiska apstākļu maiņa attiecībā uz konkrēto izstrādājumu kategoriju. Tāpēc saskaņā ar Direktīvas 2014/40/ES 7. panta 12. punktu un 11. panta 6. punktu Komisijai jāpieņem deleģētais akts, ar ko atceļ atbrīvojumu no Direktīvas 2014/40/ES 7. panta 1. un 7. punktā noteiktajiem aizliegumiem attiecībā uz karsējamajiem tabakas izstrādājumiem un dalībvalstu iespēju attiecībā uz karsējamajiem tabakas izstrādājumiem piešķirt atbrīvojumus no Direktīvas 2014/40/ES 9. panta 2. punktā un 10. pantā noteiktajām marķēšanas prasībām.

               KOMISIJAS DELEĢĒTĀ DIREKTĪVA (ES)…/…

               (29.6.2022)

               ar ko attiecībā uz atsevišķu karsējamajiem tabakas izstrādājumiem piešķirtu atbrīvojumu atsaukšanu groza Eiropas Parlamenta un Padomes Direktīvu 2014/40/ES

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2014/40/ES (2014. gada 3. aprīlis) par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK
                  3
               , un jo īpaši tās 7. panta 12. punktu un 11. panta 6. punktu,

               tā kā:

               (1)Direktīvas 2014/40/ES 7. panta 1. un 7. punkts aizliedz laist tirgū tabakas izstrādājumus ar raksturīgu aromātu un tabakas izstrādājumus, kuru jebkuras sastāvdaļas, piemēram, filtri, papīri, iepakojums, kapsulas, satur aromatizētājus vai jebkādus tehniskus elementus, kas varētu mainīt attiecīgo tabakas izstrādājumu smaržu vai garšu vai to dūmu intensitāti.

               (2)Saskaņā ar Direktīvas 2014/40/ES 7. panta 12. punktu tabakas izstrādājumi, kas nav cigaretes un tinamā tabaka, ir atbrīvoti no 1. un 7. punktā noteiktajiem aizliegumiem.

               (3)Direktīvas 2014/40/ES 11. panta 1. punkts ļauj dalībvalstīm smēķēšanai paredzētos tabakas izstrādājumus, kas nav cigaretes, tinamā tabaka un ūdenspīpju tabaka, atbrīvot no pienākuma uz iepakojuma izvietot 9. panta 2. punktā paredzēto informatīvo uzrakstu un 10. pantā paredzētos kombinētos brīdinājumus par ietekmi uz veselību.

               (4)Karsējamais tabakas izstrādājums ir jauns tabakas izstrādājums, kas tiek karsēts, lai radītu emisijas, kuras satur nikotīnu un citas ķimikālijas, ko pēc tam ieelpo lietotājs(-i), un kas atkarībā no tā īpašībām ir bezdūmu tabakas izstrādājums vai tabakas izstrādājums smēķēšanai.

               (5)Komisija ziņojumā par konstatēto būtisko apstākļu maiņu attiecībā uz karsējamajiem tabakas izstrādājumiem
                  4
                ir konstatējusi būtisku apstākļu maiņu attiecībā uz karsējamajiem tabakas izstrādājumiem. Ziņojumā sniegta informācija un statistika par tirgus norisēm, kas liecina, ka karsējamo tabakas izstrādājumu pārdošanas apjomi ir palielinājušies vismaz par 10 % vismaz piecās dalībvalstīs un ka karsējamo tabakas izstrādājumu pārdošanas apjoms mazumtirdzniecības līmenī pārsniedzis 2,5 % no tabakas izstrādājumu kopējā pārdošanas apjoma Savienības līmenī.

               (6)Ņemot vērā minēto būtisko apstākļu maiņu attiecībā uz karsējamajiem tabakas izstrādājumiem, Direktīvas 2014/40/ES 7. panta 12. punkts būtu jāgroza, lai attiecībā uz cigaretēm un tinamo tabaku jau pastāvošo aizliegumu laist tirgū tabakas izstrādājumus ar raksturīgu aromātu vai tādus, kuru jebkuras sastāvdaļas, piemēram, filtri, papīri, iepakojums, kapsulas, satur aromatizētājus vai jebkādus tehniskus elementus, kas varētu mainīt attiecīgo tabakas izstrādājumu smaržu vai garšu vai to dūmu intensitāti, attiecinātu arī uz karsējamajiem tabakas izstrādājumiem.

               (7)To pašu iemeslu dēļ Direktīvas 2014/40/ES 11. panta 1. punkts būtu jāgroza, lai atsauktu iespēju dalībvalstīm attiecībā uz karsējamajiem tabakas izstrādājumiem, ja tie ir smēķēšanai paredzēti tabakas izstrādājumi, piešķirt atbrīvojumus no pienākuma uz iepakojuma izvietot 9. panta 2. punktā paredzēto informatīvo uzrakstu un 10. pantā paredzētos kombinētos brīdinājumus par ietekmi uz veselību.

               (8)Tāpēc Direktīva 2014/40/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Grozījumi Direktīvā 2014/40/ES

               Direktīvu 2014/40/ES groza šādi:

               1)direktīvas 7. panta 12. punktu aizstāj ar šādu:

               “Tabakas izstrādājumus, kas nav cigaretes, tinamā tabaka un karsējamie tabakas izstrādājumi, atbrīvo no 1. un 7. punktā noteiktajiem aizliegumiem. Ja Komisijas ziņojumā ir konstatēta būtiska apstākļu maiņa, Komisija pieņem deleģētos aktus saskaņā ar 27. pantu, lai atsauktu minētā atbrīvojuma piemērošanu konkrētai izstrādājumu kategorijai.

               Šā punkta pirmajā daļā minētais “karsējamais tabakas izstrādājums” ir jauns tabakas izstrādājums, kas tiek karsēts, lai radītu emisijas, kuras satur nikotīnu un citas ķimikālijas, ko pēc tam ieelpo lietotājs(-i), un kas atkarībā no tā īpašībām ir bezdūmu tabakas izstrādājums vai tabakas izstrādājums smēķēšanai.”;

               2)direktīvas 11. pantu groza šādi:

               a)virsrakstu aizstāj ar šādu:

               “Tādu smēķēšanai paredzētu tabakas izstrādājumu marķēšana, kas nav cigaretes, tinamā tabaka, ūdenspīpju tabaka un karsējamie tabakas izstrādājumi”;

               b)panta 1. punkta pirmo daļu aizstāj ar šādu:

               “Dalībvalstis var smēķēšanai paredzētos tabakas izstrādājumus, kas nav cigaretes, tinamā tabaka, ūdenspīpju tabaka un karsējamie tabakas izstrādājumi, kas definēti 7. panta 12. punkta otrajā daļā, atbrīvot no pienākuma uz iepakojuma izvietot 9. panta 2. punktā paredzēto informatīvo uzrakstu un 10. pantā noteiktos kombinētos brīdinājumus par ietekmi uz veselību. Tādā gadījumā un papildus vispārīgajiem brīdinājumiem, kas paredzēti 9. panta 1. punktā, uz katras šādu izstrādājumu iepakojuma vienības un jebkāda ārējā iepakojuma ir izvietots viens no rakstiskajiem brīdinājumiem, kas norādīti I pielikuma sarakstā. 9. panta 1. punktā minētais vispārīgais brīdinājums ietver atsauci uz 10. panta 1. punkta b) apakšpunktā minētajiem smēķēšanas atmešanas pakalpojumiem.”

               2. pants

               Transponēšana

               1.Dalībvalstis ne vēlāk kā ... [8 mēneši pēc direktīvas stāšanās spēkā] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos normatīvos un administratīvos aktus no ... [11 mēneši pēc stāšanās spēkā].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Stāšanās spēkā

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Adresāti

               Šī direktīva ir adresēta dalībvalstīm.

               Briselē, 29.6.2022

                     Komisijas vārdā –

                     priekšsēdētāja
                     Ursula VON DER LEYEN

                     (1)

                        Eiropas Parlamenta un Padomes Direktīva 2014/40/ES (2014. gada 3. aprīlis) par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK (OV L 127, 29.4.2014., 1. lpp.).

                     (2)

                        Komisijas ziņojums par konstatēto būtisko apstākļu maiņu attiecībā uz karsējamajiem tabakas izstrādājumiem saskaņā ar Direktīvu 2014/40/ES, COM/2022/279 final.

                     (3)

                        OV L 127, 29.4.2014., 1. lpp.

                     (4)

                        Komisijas ziņojums par konstatēto būtisko apstākļu maiņu attiecībā uz karsējamajiem tabakas izstrādājumiem saskaņā ar Direktīvu 2014/40/ES, COM/2022/279 final.